text: Horsens vil ære afdød borgmester med plads
  06 februar 2017 kl. 14.04
  Politikerne i Horsens lægger op til at opkalde en plads efter byens tidligere borgmester Jan Trøjborg, der døde for knap fem år siden.
  Da Jan Trøjborg pludseligt døde i maj 2012, var han borgmester i Horsens.
  Nu tyder meget på, at den tidligere førstemand får opkaldt en central plads i byen efter sig.
  Peter Sørensen, borgmester, (S), Horsens: "Jan har sat helt enorme positive aftryk på Horsens."
  Onsdag skal kommunens teknik- og miljøudvalg tage stilling til et forslag om at navngive pladsen på spidsen af Havnetrekanten "Jan Trøjborgs Plads". På forhånd tegner det til, at der er opbakning til planen. 
  Peter Sørensen, der afløste Jan Trøjborg som borgmester, er stor tilhænger af at opkalde pladsen efter sin forgænger.  
  - Jan har sat helt enorme positive aftryk på Horsens, siger han.
  Peter Sørensen fortæller, at Jan Trøjborgs familie har nikket ja til ideen om at navngive pladsen.
  Pladsen vil i fremtiden blive et markant sted i Horsens på den fremtidige rute langs promenaden fra byen til lystbådehavnen. 
  Masterplan for havnen blev udarbejdet og vedtaget i 2009, mens Jan Trøjborg var borgmester.
  Jan Trøjborg blev borgmester efter valget i 2005, hvor han støvsugede Horsens for stemmer.
  Inden var han i mange år folketingsmedlem for Socialdemokratiet, ligesom han var mangeårig minister i Nyrups regeringstid. Jan Trøjborg var, da han døde, ligeledes formand for Kommunernes Landsforening.  
  Peter Sørensen mener, det er oplagt at navngive pladser og veje efter folk, der har spillet en rolle i lokalsamfundet. Det er ifølge borgmesteren en praksis, som der i Horsens er politisk ønske om oftere at tage i brug. 
  - Brugen af navne minder os om, hvor vi er, og hvor vi kommer fra, siger Peter Sørensen.
  Jan Trøjborg blev 56 år.
  